SL Uradni list Evropske unije L 37/14

SKLEP EVROPSKEGA PARLAMENTA, SVETA, KOMISIJE, SODIŠČA, RAČUNSKEGA SODIŠČA, EVROPSKEGA EKONOMSKO-SOCIALNEGA ODBORA, ODBORA REGIJ IN VARUHA ČLOVEKOVIH PRAVIC

z dne 26. januarja 2005

o ustanovitvi Evropske šole za upravo

(2005/118/ES)

EVROPSKI PARLAMENT, SVET EVROPSKE UNIJE, KOMISIJA EVROPSKIH SKUPNOSTI, SODIŠČE, RAČUNSKO SODIŠČE, EVROPSKI EKONOMSKO-SOCIALNI ODBOR, ODBOR REGIJ IN VARUH ČLOVEKOVIH PRAVIC SO –

ob upoštevanju statuta Evropskih skupnosti in pogojev za zaposlitev drugih uslužbencev Skupnosti, določenih z Uredbo Sveta (EGS, Euratom, ESPJ) št. 259/68 (1) in zlasti člena 2(2) statuta,

po posvetovanju z Odborom za statut,

ob upoštevanju naslednjega:

(1) Institucije morajo okrepiti vlaganja v strokovno usposabljanje svojega osebja.

(2) Povečano medinstitucionalno sodelovanje na tem področju bo omogočilo sinergije glede potrebnih kadrov in finančnih virov ter hkrati okrepilo izmenjave med institucijami in širjenje skupnih vrednot in usklajenih profesionalnih praks.

(3) V ta namen je treba skupnemu medinstitucionalnemu organu dodeliti sredstva za določene ukrepe za strokovno usposabljanje uradnikov in drugih uslužbencev Evropskih skupnosti.

(4) Zaradi ekonomskih razlogov in učinkovitosti je treba ta skupni medinstitucionalni organ upravno priključiti že obstoječemu medinstitucionalnemu organu in sicer Uradu Evropskih skupnosti za kadrovanje, ustanovljenemu s Sklepom Evropskega parlamenta, Sveta, Komisije, Sodišča, Računskega sodišča, Ekonomsko-socialnega odbora, Odbora regij in varuha človekovih pravic (2) št. 2002/620/ES, in sicer vsaj v začetnem obdobju –

SKLENILI:

Člen 1

Ustanovitev Evropske šole za upravo

Ustanovi se Evropska šola za upravo, v nadaljnjem besedilu „Šola“.

Člen 2

Naloge

1. Šola je v imenu in v okviru smernic, ki so jih določile institucije, podpisnice tega sklepa, v nadaljnjem besedilu „institucije“, zadolžena za izvajanje določenih ukrepov za strokovno usposabljanje za razvoj kadrov in kariere.

2. Glede na zahteve, ki jih imajo institucije, Šola:

(a) oblikuje, organizira in ocenjuje izobraževalne akcije;

(b) lajša sodelovanje v zunanjem izobraževanju;

(c) lahko opravlja vsakršno nalogo, ki je povezana z njenim poslanstvom in ga podpira.

3. Generalni sekretarji institucij, sodni tajnik Sodišča in predstavnik varuha človekovih pravic določajo in po potrebi spreminjajo področja poklicnega izobraževanja, za katera je Šola zadolžena.

4. Na zahtevo institucije, organa, urada ali agencije lahko Šola proti plačilu pomaga pri oblikovanju poklicnega izobraževanja.

Člen 3

Zahtevki in reklamacije, pritožbe

Zahtevki in reklamacije v zvezi z opravljanjem nalog, določenih v členu 2(2), se vložijo pri Šoli. Vsakršna pritožba na teh področjih je naperjena proti Komisiji.

Člen 4

Priključitev

1. Šola se upravno priključi Uradu Evropskih skupnosti za kadrovanje, v nadaljnjem besedilu „Urad“.

2. Priključitev se nanaša zlasti na:

— upravni odbor Urada izvaja naloge upravnega odbora Šole;

— direktor Šole je direktor Urada;

— osebje Šole je dodeljeno na delovna mesta Urada;

— prihodki in odhodki Šole so vključeni v proračun Urada.

3. Najkasneje do 15. februarja 2008 se lahko priključitev konča s sklepom generalnih sekretarjev Evropskega parlamenta, Sveta in Komisije, sodnega tajnika Sodišča, generalnih sekretarjev Računskega sodišča, Evropskega Ekonomsko-socialnega odbora in Odbora regij in predstavnika varuha človekovih pravic, sprejetim s kvalificirano večino, kakor je določeno v členu 5(6) Sklepa 2002/621/ES (3), ob pogoju, da se s tem strinja najmanj pet institucij podpisnic.

Člen 5

Izvajanje

Generalni sekretarji Evropskega parlamenta, Sveta, Komisije, sodni tajnik Sodišča, generalni sekretarji Računskega sodišča, Evropskega Ekonomsko-socialnega odbora, Odbora regij in predstavnik varuha človekovih pravic se strinjajo, da storijo vse potrebno za izvedbo tega sklepa.

Člen 6

Začetek veljavnosti

Ta sklep začne veljati na dan objave v Uradnem listu Evropske unije.

V Bruslju, 26. januarja 2005 Za Evropski parlament Predsednik Josep BORRELL FONTELLES Za Komisijo Predsednik José Manuel BARROSO Za Računsko sodišče Predsednik Hubert WEBER Za Odbor regij Predsednik Peter STRAUB Za Svet Predsednik Jean ASSELBORN Za Sodišče Predsednik Vassilios SKOURIS Za Evropski ekonomsko-socialni odbor Predsednik Anne-Marie SIGMUND Varuh človekovih pravic Nikiforos DIAMANDOUROS

(1) UL L 56, 4.3.1968, str. 1. Uredba, kakor je bila nazadnje spremenjena z Uredbo (ES, Euratom) št. 31/2005 (UL L 8, 12.1.2005, str. 1).

(2) UL L 197, 26.7.2002, str. 53.

(3) UL L 197, 26.7.2002, str. 56.